Broj: 711-I-247-M-17/19-02-8

Zagreb, 1. veljače 2019.g.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavak 1. podstavka 2. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), ), **na zahtjev dužnosnice Brune Dadić, zamjenice općinskog načelnika Općine Okrug,** za davanjem mišljenja Povjerenstva, na 37. sjednici, održanoj 1. veljače 2019.g., daje sljedeće

**MIŠLJENJE**

1. **Sukladno odredbama ZSSI-a, dužnosnica Bruna Dadić, zamjenica općinskog načelnika Općine Okrug, može istovremeno uz profesionalno obnašanje navedene dužnosti biti vršiteljica dužnosti ravnatelja osnovne škole u osnivanju, odnosno, nakon provedenog osnivanja može biti ravnateljica osnovne škole čiji osnivač nije jedinica lokalne samouprave u kojoj obnaša dužnost, s obzirom da navedeni poslovi ne predstavljaju poslove upravljanja poslovnim subjektom, ali za obavljanje istih ne može primati plaću ili naknadu.**
2. **Ukoliko dužnosnica Bruna Dadić promjeni način obnašanja dužnosti zamjenice općinskog načelnika Općine Okrug te istu počne obnašati kao volonter, moći će za obavljanje poslova vršiteljice dužnosti ravnatelja škole u osnivanju te nakon osnivanja škole, za obavljanje poslova ravnateljice škole, primati naknadu, odnosno plaću.**

Obrazloženje

Zahtjev za davanjem mišljenja Povjerenstva podnijela je dužnosnica Bruna Dadić, zamjenica općinskog načelnika Općine Okrug. U knjigama ulazne pošte zahtjev je zaprimljen pod poslovnim brojem: 711-U-566-M-146/18-01-1, dana 21. studenoga 2018.g., povodom kojeg se vodi predmet broj M-146/18.

Člankom 3. stavkom 1. podstavkom 43. ZSSI-a propisano je da su općinski načelnici i njihovi zamjenici dužnosnici u smislu navedenog Zakona, stoga je i Bruna Dadić povodom obnašanja dužnosti zamjenice općinskog načelnika Općine Okrug, obvezna postupati sukladno odredbama ZSSI-a.

Člankom 6. stavkom 1. i stavkom 2. ZSSI-a propisano je da su dužnosnici, u slučaju dvojbe je li neko ponašanje u skladu s načelima obnašanja javnih dužnosti, dužni zatražiti mišljenje Povjerenstva, koje je potom dužno na zahtjev dužnosnika dati obrazloženo mišljenje u roku od 15 dana od dana primitka zahtjeva.

Dužnosnica u zahtjevu navodi da od 25. svibnja 2017.g. profesionalno obnaša dužnost zamjenice općinskog načelnika Općine Okrug, dok je prije stupanja na navedenu dužnost bila zaposlena na neodređeno vrijeme u osnovnoj školi u Splitu na radnom mjestu stručnog suradnika te je sklopila sporazum o povratku na rad po prestanku profesionalnog obnašanja dužnosti. Dužnosnica od Povjerenstva traži mišljenje može li kao zamjenica općinskog načelnika biti imenovana za vršitelja dužnosti ravnatelja obrazovne ustanove (osnovne škole u osnivanju) čiji osnivač je jedinica područne (regionalne) samouprave, dakle županija te može li navedene poslove obavljati uz profesionalni ili volonterski način obnašanja dužnosti zamjenice općinskog načelnika Općine Okrug. Dužnosnica nadalje pojašnjava da mišljenje ne traži samo za slučaj privremenog obavljanja poslova ravnatelja Osnovne škole u osnivanju kada osnivač, nadležna županija, imenuje vršitelja dužnosti koji pribavlja dozvole i poduzima druge radnje vezane za početak rada škole i konstituiranja tijela škole, već i za slučaj obavljanja navedenih poslova nakon konstituiranja škole, dakle nakon provedenog natječaja za radno mjesto ravnatelja.

Člankom 13. stavkom 2. ZSSI-a propisano je da dužnosnici koji profesionalno obnašaju dužnost za vrijeme njezina obnašanja ne mogu uz naknadu ili radi ostvarivanja prihoda obavljati druge poslove u smislu redovitog i stalnog zanimanja osim ako Povjerenstvo, na prethodni zahtjev dužnosnika, utvrdi da predmetni poslovi ne utječu na zakonito obnašanje javne dužnosti.

Člankom 14. stavkom 1. ZSSI-a propisano je da dužnosnici ne mogu biti članovi upravnih vijeća ustanova niti obavljati poslove upravljanja u poslovnim subjektima.

Člankom 1. stavkom 2. Zakona o odgoju i obrazovanju u osnovnoj i srednjoj školi („Narodne novine“, broj 87/08., 86/09., 92/10., 105/10., 90/11., 5/12., 16/12., 86/12., 126/12., 94/13., 152/14., 07/17. i 66/18.) propisano je da su osnovne škole javne ustanove koje obavljaju djelatnost odgoja i obrazovanja. Člankom 118. stavkom 1. istog Zakona propisano je da školom upravlja školski odbor. Time je školski odbor po svojoj ulozi u upravljanju školom kao ustanovom izjednačen s pojmom upravnog vijeća ustanova.

Člankom 125. istog Zakona propisano je da je ravnatelj poslovodni i stručni voditelj školske ustanove, odgovoran za zakonitost rada i stručni rad školske ustanove.

Iz navedenih odredbi Zakona o odgoju i obrazovanju u osnovnoj i srednjoj školi proizlazi da poslove upravljanja školom obavlja upravno vijeće, dok funkcija ravnatelja nije upravljačka, već je isti sukladno navedenom Zakonu poslovodni i stručni voditelj školske ustanove.

Slijedom navedenoga, istovremeno obnašanje dužnosti zamjenice općinskog načelnika Općine Okrug i funkcije vršitelja dužnosti ravnatelja osnovne škole u osnivanje, odnosno ravnatelja osnovne škole izabranog na temelju javnog natječaja nije protivno odredbi članka 14. stavka 1. ZSSI-a.

Povjerenstvo nadalje obrazlaže da je člankom 13. stavkom 2. ZSSI-a dužnosnicima koji **profesionalno** obnašaju dužnost zabranjeno **uz naknadu ili radi ostvarivanja prihoda** obavljati druge poslove u smislu redovitog i stalnog zanimanja.

Slijedom navedenoga, dužnosnica Bruna Dadić može istovremeno uz profesionalno obnašanje dužnosti zamjenice općinskog načelnika Općine Okrug biti vršiteljica dužnosti ravnatelja osnovne škole u osnivanju, odnosno nakon provedenog osnivanja, može biti ravnateljica osnovne škole, čiji osnivač nije jedinica lokalne samouprave u kojoj obnaša dužnost, ali za obavljanje navedenih poslova ne može primati plaću ili naknadu.

Povjerenstvo nadalje ukazuje dužnosnici da ukoliko bi promijenila način obnašanja dužnosti zamjenice općinskog načelnika Općine Okrug te bi istu počela obnašati kao volonter, tada bi za obavljanje poslova vršiteljice dužnosti ravnatelja škole u osnivanju, kao i za obavljanje poslova ravnateljice škole nakon njenog osnivanja, mogla primati naknadu, odnosno plaću.

Slijedom svega navedenog, Povjerenstvo je donijelo mišljenje kao u izreci.

 PREDSJEDNICA POVJERENSTVA

 Nataša Novaković, dipl.iur.

Dostaviti:

1. Dužnosnica Bruna Dadić, elektronička dostava

2. Objava na internetskoj stranici Povjerenstva

3. Pismohrana